77
Hay kantan Asap an midat nah mangipangpanguluh kanta an hi Jeduthun
1 Mumpahpahmokak an mumpabaddang ke Apu Dios ta donglonay dasal ku. 2 Inhilhilong kun mumpahpahmok ke hiyan itatag-ek di taklek an mundasal handih naligatanak. Mu takon di in-athidik ya maid di amlong ku. 3 Deket ninomnom kuy ugge namaddangan Apu Dios ke ha-on ya madismayaak.
4 Adina bo udot paaliyon di hinuyop ku ya adiyak pakakali te mabulunak an abu. 5 Ninomnom ku handidan nalana-un makakkaphod an tiempon 6 mungkankantaak nah hilong gapuh amlong ku ya kanak hi nomnom kuy 7 “Kon nanongnan iwalong Apu Dios di tataguna? Kon adi mo umamlong ke dakami? 8 Kon adi dakami mo pinhod ke Apu Dios? Ya kon adina mo ipaannung nan kinalinan kiphodan mi? 9 Ya kon kinal-iwana mon umulen dakamit nihannot moy namahig an boh-ol na?”
10 Kanak boh nomnom kuy “Mahakit an abun ha-on an adiyak baddangan ke hiya an DIOS an Katagtag-ayan an kay hanan maid moy kabaelana.”
11 Mu takon hin kananat athidi, APU DIOS ya adik kal-iwan nadan milagron inat mu handih done. 12 Adi makaan hi nomnom ku dadiye te nonomnomok ta nangamung.
13 Makaphod am-in di atom, Apu Dios. Maid di udum an dios an umat ke he-a. 14 He-a nan Dios an mangat nadah umipamodwong ta ipatibom di ongal an kabaelam hi tataguh kabobboble. 15 Ya gapuh ongal an kabaelam ya inihwang muy tatagum an holag da Jacob ke Joseph.
16 Handih nala-u ka nah Maingit an Baybay ya namahig an mungkibyayyong nan danum ya takon nah dalom ya paddungnay munggagayonggong gapuh takut na. 17 Ya nakal-ot di udan, mungkikidul ya namahig di kil-at an kay da panan muntayyapan. 18 Kediyen mungkikidul* ya mungkiwagot di luta ya mapat-al di kabunyan gapu nah kil-at.
19 Nundalan ka nah dalluyun ot agwatom nan adallom an baybay, mu maid di matiboh gattin mu. 20 Impangulum nadan tatagum an kay da kalnero ya paddungnay da Moses ke Aaron di mumpattol ke dida.
* 77:18 Hay gangon diyen kidul ya umat hi gangon di pilid di kalesan mangen e makigubat.