85
Hay kantan nadan holag Korah an midat nah mangipangpanguluh kanta
1 APU DIOS, binendisyonam di boblem ot kumadangyan da bo nadan tatagum an holag Israel. 2 Pinakawanam di liwat nadan tatagum ya kinal-iwam di gaga-ihon inat da. 3 Ya kediye ya adika bumobboh-ol ke dida.
4 Apu Dios an mangihwang ke dakami, ibangngad dakami anhan an mangun-unud bon he-a ya itikod mun bumoh-ol ke dakami. 5 Kon punnanongom di boh-ol mun dakami takon nadan ahi mitun-ud an holag mi? 6 Pal-oton dakami ot ya abun tatagum ta dayawon daka. 7 APU DIOS, ipatibom di ongal an pamhod mut ihwang dakami.
8 Idngol takuh kalyon nan AP-APU an Dios te kananay luminggop nadan tatagunan punnanongon day pangun-unud dan hiya. Kinali hana ot ta adi taku mo aton di gaga-iho. 9 Nunna-ud an ihwang nan am-in nadan mangun-unud ke hiya ta mipatiboy dayaw na tuh boble taku.
10 Hantuh maat hidiye ya ahi maawatan di tatagu nan ongal an pamhod Apu Dios ke didat makangngun-unud da mon hiya. Ya kediye ya mawaday linggop da gapuh kinalimpiyuna.* 11 Kediyen tiempo ya hi Apu Dios ya abuy un-unudon di tatagu. Ya gapuh kaphod na ya uhdungana didat bendisyonana dida. 12 Om bendisyonan ditakun APU DIOS an paphodonay inliyak taku ya maphod di biyag taku. 13 Ya gapu boh kinalimpiyuna ya paddungnay midadaan di dalanonan umalin mumpatul.
* 85:10 Hituwey kanan di kalin di Hebrew: Paddungnay mundammuy ongal an pamhod na ya nan pangun-unud di tatagu. Ya paddungnay mun-awwal di linggop ya limpiyu.